b'\n_START_ARTICLE_\nLuigi Galleani\n_START_PARAGRAPH_\nLuigi Galleani (1861 \xe2\x80\x93 4. marraskuuta 1931) oli italialainen anarkisti, joka toimi poliittisesti aktiivisesti Yhdysvalloissa vuosina 1901\xe2\x80\x931919, jolloin h\xc3\xa4net karkotettiin Yhdysvalloista. H\xc3\xa4n oli tunnettu siit\xc3\xa4, ett\xc3\xa4 h\xc3\xa4n kannatti v\xc3\xa4kivaltaa instituutioita vastaan, mukaan lukien "tyrannien" ja "ihmisten vihollisten" salamurhaaminen. H\xc3\xa4nen seuraajansa, joita kutsuttiin galleanisteiksi, toteuttivat useita pommi-iskuja ja salamurhan yrityksi\xc3\xa4 vuosina 1914\xe2\x80\x931932. Ryhm\xc3\xa4n uskotaan my\xc3\xb6s olleen osallisena Wall Streetill\xc3\xa4 vuonna 1920 tapahtuneeseen pommi-iskuun, jossa kuoli 38 ihmist\xc3\xa4 ja loukkaantui 400. Nyky\xc3\xa4\xc3\xa4n Galleania pidet\xc3\xa4\xc3\xa4n anarkokommunistina\n_START_SECTION_\nVarhainen el\xc3\xa4m\xc3\xa4 ja ura\n_START_PARAGRAPH_\nGalleani syntyi Vercelliss\xc3\xa4 Piemontessa keskiluokkaiseen perheeseen. Galleanista tuli anarkisti h\xc3\xa4nen opiskellessaan Torinon yliopistossa. H\xc3\xa4n j\xc3\xa4tti koulun ennen valmistumistaan. Galleani joutui pakenemaan Torinosta Ranskaan vuonna 1880. T\xc3\xa4m\xc3\xa4n johdosta h\xc3\xa4net pid\xc3\xa4tettiin ja my\xc3\xb6hemmin karkotettiin Sveitsist\xc3\xa4. H\xc3\xa4n siirtyi takaisin Ranskaan, mutta muutaman vuoden kuluttua h\xc3\xa4net karkotettiin my\xc3\xb6s Ranskasta._NEWLINE_Galleani asui Ranskassa l\xc3\xa4hes 20 vuotta. H\xc3\xa4n vietti jonkin aikaa Sveitsiss\xc3\xa4 yst\xc3\xa4v\xc3\xa4ns\xc3\xa4 maantieteilij\xc3\xa4n ja anarkistin \xc3\x89lis\xc3\xa9e Reclus kanssa. Galleani avusti Reclusta t\xc3\xa4m\xc3\xa4n suurteoksen La Nouvelle Geographien ty\xc3\xb6st\xc3\xa4misess\xc3\xa4. Lis\xc3\xa4ksi h\xc3\xa4n auttoi Reclusta j\xc3\xa4rjest\xc3\xa4m\xc3\xa4\xc3\xa4n Geneven yliopiston opiskelijoiden keskuudessa mielenosoituksen vuonna 1887. Mielenosoitus j\xc3\xa4rjestettiin vuotta aiemmin Chicagossa tapahtuneen Hein\xc3\xa4torin veril\xc3\xb6ylyn muistoksi._NEWLINE_Galleani palasi Italiaan, jossa h\xc3\xa4net muutaman vuoden kuluttua pid\xc3\xa4tettiin ja tuomittiin salaliitosta 5 vuoden vankeusrangaistukseen. Vuodesta 1894, kun h\xc3\xa4n oli 31-vuotias, h\xc3\xa4n vietti yli 5 vuotta vankilassa ja sis\xc3\xa4isess\xc3\xa4 maanpaossa, p\xc3\xa4\xc3\xa4asiassa Pantellerian saarella Sisilian l\xc3\xa4hell\xc3\xa4. Pantelleriassa h\xc3\xa4n tutustui tulevaan vaimoonsa Mariaan, jolla jo oli yksi lapsi. Luigi ja Maria Galleani saivat yhdess\xc3\xa4 4 lasta. Emma Goldman kertoi my\xc3\xb6hemmin tavanneensa Galleanin Barressa Vermontissa vuonna 1899, mutta t\xc3\xa4m\xc3\xa4 ei pid\xc3\xa4 paikkaansa, koska Galleani saapui Yhdysvaltoihin vasta vuonna 1901. Paettuaan Pantelleriasta vuonna 1900, Galleani siirtyi Egyptiin._NEWLINE_Egyptiss\xc3\xa4 oli laaja italialaisyhteis\xc3\xb6 ja Galleani asui muiden anarkistien kanssa useiden kuukausien ajan. H\xc3\xa4n kuitenkin sai tiedon, ett\xc3\xa4 Egyptin viranomaiset suunnittelivat h\xc3\xa4nen palauttamistaan Italiaan, joten h\xc3\xa4n pakeni Egyptist\xc3\xa4 Lontooseen. 40-vuotiaana h\xc3\xa4n pakeni Yhdysvaltoihin.\n_START_SECTION_\nUra Yhdysvalloissa\n_START_PARAGRAPH_\nPian saapumisensa j\xc3\xa4lkeen Galleani kiinnitti radikaalianarkististen piirien huomion karismaattisena puhujana, joka uskoi v\xc3\xa4kivallan olevan tarpeellista ty\xc3\xb6l\xc3\xa4ist\xc3\xa4 sortavien kapitalistien kukistamiseksi. Galleani asettui Patersoniin, New Jerseyhin ja h\xc3\xa4nest\xc3\xa4 tuli Yhdysvaltain johtavan italian anarkistisen julkaisun La Questione Socialen p\xc3\xa4\xc3\xa4toimittaja. Galleani tunsi naamioimatonta ylpeytt\xc3\xa4 kuvatessaan itse\xc3\xa4\xc3\xa4n vallankumoukselliseksi propagandistiksi, joka oli omistautunut nykyisen hallinnon tuhoamiselle. Galleani oli eritt\xc3\xa4in taitava puhuja._NEWLINE_Vuonna 1902 Patersonissa sijainneen silkkitehtaan ty\xc3\xb6ntekij\xc3\xa4t meniv\xc3\xa4t lakkoon ja Galleani k\xc3\xa4ytti puhujan taitojaan kannustaen ty\xc3\xb6ntekij\xc3\xb6it\xc3\xa4 yleislakkoon. Poliisin tulitettua mielenosoittajia, Galleani haavoittui kasvoihin ja h\xc3\xa4net tuomittiin my\xc3\xb6hemmin mellakan lietsomisesta. H\xc3\xa4n pakeni Kanadaan, jossa viranomaiset pid\xc3\xa4ttiv\xc3\xa4t h\xc3\xa4net ja saattoivat takaisin rajan yli Yhdysvaltoihin._NEWLINE_Galleani kiinnostui Barressa, Vermontissa sijainneesta italialaisyhteis\xc3\xb6st\xc3\xa4, jossa siirtolaiset olivat l\xc3\xb6yt\xc3\xa4neet ty\xc3\xb6t\xc3\xa4 muurareina. N\xc3\xa4m\xc3\xa4 ty\xc3\xb6l\xc3\xa4iset muodostivat p\xc3\xa4\xc3\xa4osa Barren anarkistiyhteis\xc3\xb6st\xc3\xa4. Galleani piti kokouksia ja kirjoitti esseit\xc3\xa4. H\xc3\xa4n perusti uutislehden Cronaca Sovversiva, joka ilmestyi 15 vuoden ajan ennen kuin Yhdysvaltain hallitus lakkautti lehden vuonna 1918 s\xc3\xa4\xc3\xa4detyll\xc3\xa4 lailla, joka kielsi ep\xc3\xa4lojaalin, rienaavan, r\xc3\xa4\xc3\xa4v\xc3\xa4suisen tai kiroilun._NEWLINE_Cronaca Sovversivassa oli yleens\xc3\xa4 korkeintaan 8 sivua ja lehdell\xc3\xa4 oli parhaimmillaan 5\xc2\xa0000 tilaajaa. Lehti esitteli erilaisia radikaaleja n\xc3\xa4kemyksi\xc3\xa4 kuten esimerkiksi Jumalan olemassaolon ep\xc3\xa4ilyyn, vapaaseen rakkauteen ja valtion tyrannian vastustamiseen. Lehti julkaisi usein "kapitalististen vakoojien", jotka k\xc3\xa4yt\xc3\xa4nn\xc3\xb6ss\xc3\xa4 olivat liikemiehi\xc3\xa4, lakonmurtajia ja muita "ihmisten vihollisia", osoitteita ja henkil\xc3\xb6tietoja._NEWLINE_Cronaca Sovversivassa Galleani rakensi teoriaansa suorasta toiminnasta ja propagandasta. H\xc3\xa4n kehui Gaetano Brescin tekoa ampua kuningas Umberto I._NEWLINE_Yksi Cronaca Sovversivan kiinnostavimmista julkaisuista oli pieni mainos, joka kauppasi viattomasti nimetty\xc3\xa4 lehtist\xc3\xa4 La Salute \xc3\xa8 in voi! (Terveys on sinussa!) 25 sentin hintaan. Lehtist\xc3\xa4 kuvailtiin kaikkien proletaariperheiden v\xc3\xa4ltt\xc3\xa4m\xc3\xa4tt\xc3\xb6m\xc3\xa4ksi teokseksi. Lehtinen oli k\xc3\xa4yt\xc3\xa4nn\xc3\xb6ss\xc3\xa4 pomminrakentamisohje. Galleani tarjosi lukijoilleen nitroglyseriinin kemiallisen kaavan. New Yorkin kaupungin pommiryhm\xc3\xa4 kuvasi ohjeita tarkaksi ja k\xc3\xa4yt\xc3\xa4nn\xc3\xb6nl\xc3\xa4heisiksi. Galleani oli kuitenkin tehnyt nitroglyseriinin kaavassa virheen, joka aiheutti ainakin yhden ennenaikaisen r\xc3\xa4j\xc3\xa4hdyksen. H\xc3\xa4n korjasi virheen vuoden 1908 painokseen.\n_START_SECTION_\nVallankumouksellinen toiminta\n_START_PARAGRAPH_\nGalleanista tuli uhmakkaampi ja h\xc3\xa4n ker\xc3\xa4si ymp\xc3\xa4rilleen ryhm\xc3\xa4n radikaaleja yst\xc3\xa4vi\xc3\xa4. Galleani ja h\xc3\xa4nen ryhm\xc3\xa4ns\xc3\xa4 ajoivat radikaalia anarkismia ja ennen kaikkea suoraa toimintaa. Ajan kuluessa useat Galleanin seuraajista k\xc3\xa4yttiv\xc3\xa4t pommeja ja muita v\xc3\xa4kivaltaisia keinoja saadakseen viestins\xc3\xa4 l\xc3\xa4pi. Galleani itse kannatti toimintaa, mutta ei ilmeisesti koskaan varsinaisesti osallistunut siihen, lukuun ottamatta kirjoittamaansa pomminrakennusohjetta._NEWLINE_Historioitsijat uskovat, ett\xc3\xa4 Galleanin seuraajat aloittivat pommi-iskut vuonna 1914. Samana vuonna kuin Galleani julkaisi teoksen Facccia a Faccia col Nemic (Kasvokkain vihollisen kanssa), jossa h\xc3\xa4n ylisti anarkistisia salamurhaajia marttyyreiksi ja vallankumouksen sankareiksi. Galleanistit osallistuivat New Yorkissa ainakin kahteen pommi-iskuun sen j\xc3\xa4lkeen kun poliisi v\xc3\xa4kivaltaisesti hajotti John D. Rockefellerin kodin edustalle kokoontuneen mielenosoituksen. Seuraavien kuukausien aikana tapahtui r\xc3\xa4j\xc3\xa4hdyksi\xc3\xa4 useissa New Yorkin virallisissa rakennuksissa, kuten poliisiasemilla, kirkoissa ja oikeustaloissa. 14. marraskuuta 1914 pommi oli asetettu Tombsin poliisioikeustalolle. Tammikuussa 1915 poliisi paljasti suunnitelman Pyh\xc3\xa4n Patrickin tuomiokirkon r\xc3\xa4j\xc3\xa4ytt\xc3\xa4miseksi. Yhden ep\xc3\xa4ilyn kotoa l\xc3\xb6ytyi Galleanin pomminrakennusopas._NEWLINE_Nesto Dondoglio, Chicagossa asunut kokki, joka k\xc3\xa4ytti nime\xc3\xa4 Jean Crones, myrkytti noin 100 henkil\xc3\xb6\xc3\xa4 arkkipiispa Mundeleinin kunniaksi vuonna 1916 j\xc3\xa4rjestetyss\xc3\xa4 illallistilaisuudessa. Dondoglio sekoitti illallisella tarjottuun keittoon arsenikkia. Yksik\xc3\xa4\xc3\xa4n vieraista ei kuollut vieraana olleen l\xc3\xa4\xc3\xa4k\xc3\xa4rin valmistaman oksennusl\xc3\xa4\xc3\xa4kkeen ansiosta. Dondoglion asunto tutkittiin ja sielt\xc3\xa4 l\xc3\xb6ydettiin useita myrkkyj\xc3\xa4. Dondogliota ei kuitenkaan ikin\xc3\xa4 pid\xc3\xa4tetty. H\xc3\xa4n pakeni it\xc3\xa4rannikolle, jossa h\xc3\xa4n eli kuolemaansa saakka, vuoteen 1922, piilotettuna muiden Galleanistien koteihin._NEWLINE_6. joulukuuta 1916 Galleanisti Alfonso Fagotti pid\xc3\xa4tettiin t\xc3\xa4m\xc3\xa4n puukotettua poliisia Bostonissa tapahtuneessa mellakassa. Seuraavana p\xc3\xa4iv\xc3\xa4n\xc3\xa4 Galleanistit r\xc3\xa4j\xc3\xa4yttiv\xc3\xa4t pommin Bostonin satamapoliisin Salutation Streetill\xc3\xa4 sijainneella asemalla. Fagotti tuomittiin ja vangittiin sek\xc3\xa4 lopulta karkotettiin Italiaan._NEWLINE_Jotkin historioitsijat ep\xc3\xa4ilev\xc3\xa4t Galleanisteja osallistumisesta vuonna 1916 San Franciscossa tapahtuneeseen pommi-iskuun. Iskusta ei tuomittu ket\xc3\xa4\xc3\xa4n Galleanistia, mutta pommin rakenne muistutti hyvin paljon Galleanistien k\xc3\xa4ytt\xc3\xa4m\xc3\xa4\xc3\xa4 rakennetta._NEWLINE_Tilanteen kiristyess\xc3\xa4 Euroopassa ja Yhdysvaltojen otettua k\xc3\xa4ytt\xc3\xb6\xc3\xb6n asevelvollisuuden, Galleani kehotti seuraajiaan siirtym\xc3\xa4\xc3\xa4n Meksikoon, jossa he voisivat odottaa vallankumousta ja v\xc3\xa4ltt\xc3\xa4\xc3\xa4 listautumisen armeijaan. Pommi-iskut Yhdysvalloissa lakkasivat joksikin aikaa. Vuoden 1917 lopussa useat Galleanistit palasivat Yhdysvaltoihin ja jatkoivat toimintaansa._NEWLINE_Mario Budan uskotaan rakentaneen 24. marraskuuta 1917 Milwaukeen poliisiasemalla r\xc3\xa4j\xc3\xa4ht\xc3\xa4neen suuren mustaruutipommin, jossa oli ajastettu sytytin. Poliisit olivat l\xc3\xb6yt\xc3\xa4neet pommin kirkon kellarista ja vieneet sen poliisiasemalle, jossa se r\xc3\xa4j\xc3\xa4hti. R\xc3\xa4j\xc3\xa4hdyksess\xc3\xa4 kuoli 9 poliisia ja yksi siviili. Tapaus oli vakavin Yhdysvalloissa tuohon asti tapahtunut terrori-isku. Pommi oli ilmeisesti suunnattu pastori August Giulianaa vastaan. Giuliana oli aiemmin j\xc3\xa4rjest\xc3\xa4nyt kokouksen, jota paikalliset anarkistit olivat vastustaneet._NEWLINE_Satunnaisia r\xc3\xa4j\xc3\xa4hdyksi\xc3\xa4 tapahtui New Yrokissa, San Franciscossa, Washingtonissa, Bostonissa ja Milwaukeessa. Iskut vaihtelivat tehokkuudessaan, ja ne liitettiin Galleanisteihin, mutta rikossyytteit\xc3\xa4 tapauksista ei seurannut. Helmikuussa 1918 Yhdysvaltain viranomaiset tekiv\xc3\xa4t kotietsinn\xc3\xa4n Cronoca Sovversivan toimitukseen, keskeyttiv\xc3\xa4t julkaisun ja pid\xc3\xa4ttiv\xc3\xa4t lehden toimittajat. Yksi henkil\xc3\xb6kunnan j\xc3\xa4sen piilotti lehden tilaajista tehdyn listan, mutta viranomaiset saivat yli 3\xc2\xa0000 tilaajan tiedot._NEWLINE_17. tammikuuta 1918, 19-vuotias Galleanisti Gabriella Segata Antolini pid\xc3\xa4tettiin t\xc3\xa4m\xc3\xa4n kuljetettua dynamiitilla t\xc3\xa4ytetty\xc3\xa4 laukkua. Antolini oli saanut laukun Carlo Valdinocilta. Kuulusteluissa Antolini antoi v\xc3\xa4\xc3\xa4r\xc3\xa4n nimen ja kielt\xc3\xa4ytyi yhteisty\xc3\xb6st\xc3\xa4 poliisin kanssa. H\xc3\xa4net vangittiin 14 kuukaudeksi ennen kuin h\xc3\xa4net lopulta vapautettiin. Ollessaan vankilassa Antolini tapasi Emma Goldmanin ja yst\xc3\xa4vystyi t\xc3\xa4m\xc3\xa4n kanssa._NEWLINE_V\xc3\xa4kivallan ja yleisen levottomuuden seurauksena, Yhdysvaltain kongressi hyv\xc3\xa4ksyi lokakuussa 1918 lain, jonka tarkoituksena oli valvoa ulkomaalaisten toimintaa anarkistisissa tai vallankumouksellisissa j\xc3\xa4rjest\xc3\xb6iss\xc3\xa4. Galleani ja h\xc3\xa4nen seuraajansa julistivat sodan Yhdysvaltain hallitusta vastaan ja julkaisivat uhkauksen, jonka mukaan karkottaminen ei auttaisi lopettamaan v\xc3\xa4kivaltaa. Lain s\xc3\xa4\xc3\xa4t\xc3\xa4mist\xc3\xa4 seurasi sarja johtavia liike- ja virkamiehi\xc3\xa4 vastaan kohdennettuja pommi-iskuja._NEWLINE_Huhtikuun lopussa 1919 postissa l\xc3\xa4hetettiin noin 30 dynamiittipommia, jotka oli osoitettu poliitikoille, oikeusvirkailijoille ja rahoittajille (mukaan lukien John D. Rockefeller) eri puolilla maata. Yksi pommi oli l\xc3\xa4hetetty FBI:n edelt\xc3\xa4j\xc3\xa4n Bureau of Investigationin agentille R.W. Finchille, joka oli j\xc3\xa4ljitt\xc3\xa4nyt useita Galleanisteja, mukaan lukien Carlo Valdinoci. Pommit oli tarkoitettu toimitettavaksi vappup\xc3\xa4iv\xc3\xa4n\xc3\xa4, mutta vain osa pommeista saapui perille sill\xc3\xa4 l\xc3\xa4hett\xc3\xa4j\xc3\xa4t eiv\xc3\xa4t olleet laittaneet l\xc3\xa4hetyksiin riitt\xc3\xa4v\xc3\xa4sti postimerkkej\xc3\xa4. Yksi pommeista l\xc3\xb6ydettiin ja t\xc3\xa4m\xc3\xa4n perusteella pystyttiin tunnistamaan useimmat muut l\xc3\xa4hetykset. Kukaan ei kuollut, mutta senaattori Hardwickin palvelija menetti k\xc3\xa4tens\xc3\xa4 avattuaan pommil\xc3\xa4hetyksen._NEWLINE_Kes\xc3\xa4kuussa 1919 Galleanistit onnistuivat r\xc3\xa4j\xc3\xa4ytt\xc3\xa4m\xc3\xa4\xc3\xa4n 8 suurta pommia l\xc3\xa4hes samanaikaisesti eri puolilla Yhdysvaltoja. Pommit oli sijoitettu tuomareiden, liikemiesten, pormestarin, maahanmuuttovirkailijan ja kirkon rakennuksiin. Pommeissa oli jopa 9 kiloa dynamiittia, jonka ymp\xc3\xa4rill\xc3\xa4 oli metallisirpaleita. Suunniteltujen uhrien joukossa oli poliitikkoja, jotka olivat kannattaneet anarkistien karkottamista ja tuomareita, jotka olivat tuominneet Galleanisteja. R\xc3\xa4j\xc3\xa4hdyksiss\xc3\xa4 kuoli yksi satunnainen ohikulkija sek\xc3\xa4 yksi Galleanisti - Carlo Valdinoci, joka oli yksi Galleanin l\xc3\xa4heisimmist\xc3\xa4 seuraajista._NEWLINE_27. helmikuuta 1919 nelj\xc3\xa4 Galleanistia kuoli kun Franklinissa, Massachusettsissa sijainneeseen tekstiilitehtaaseen oltiin asettamassa pommia. Heid\xc3\xa4n uskotaan saaneen innoituksen r\xc3\xa4j\xc3\xa4ytykseen, Galleanin aiemmin p\xc3\xa4iv\xc3\xa4ll\xc3\xa4 pit\xc3\xa4m\xc3\xa4st\xc3\xa4 puheesta._NEWLINE_Yhdysvaltain oikeusministeri Alexander Mitchell Palmer p\xc3\xa4\xc3\xa4tti aloittaa sarjan tutkimuksia. Niihin kuului kotietsint\xc3\xa4luvattomia puhelimiin liitettyj\xc3\xa4 kuunteluv\xc3\xa4lineit\xc3\xa4, radikaalien julkaisujen tilaajien seuraamista. Tuhansien anarkistien, kommunistien ja muiden radikaalien toimintaa valvottiin. Kun toiminnasta oli saatu riitt\xc3\xa4v\xc3\xa4sti n\xc3\xa4ytt\xc3\xb6\xc3\xa4, oikeusministeri\xc3\xb6 aloitti henkil\xc3\xb6iden pid\xc3\xa4tykset ja karkottamiset.\n_START_SECTION_\nKarkotus\n_START_PARAGRAPH_\nLuigi Galleani ja 8 h\xc3\xa4nen seuraajansa karkotettiin Italiaan kes\xc3\xa4kuussa 1919. Viranomaisilla ei ollut riitt\xc3\xa4v\xc3\xa4sti n\xc3\xa4ytt\xc3\xb6\xc3\xa4 Galleanin asettamiseksi syytteeseen, mutta h\xc3\xa4net voitiin karkottaa, koska h\xc3\xa4n oli osallistunut vallankumoukselliseen toimintaan. Italiaan paluun j\xc3\xa4lkeen Galleani kiinnitti pian viranomaisten huomion. H\xc3\xa4n joutui maanpakoon Italian rannikolla sijainneelle saarelle. Mussolinin noustua valtaan, Gelleania pidettiin jatkuvan poliisivalvonnan alaisena. My\xc3\xb6hemmin h\xc3\xa4n sai luvan palata Italian mantereelle, mutta poliisivalvonta jatkui. Galleani kuoli vuonna 1931 syd\xc3\xa4nkohtaukseen,\n_START_SECTION_\nJ\xc3\xa4lkiseuraamukset\n_START_PARAGRAPH_\nGalleanin karkotuksen ja Saccon ja Vanzettin tuomioiden j\xc3\xa4lkeen tapahtui uusia pommi-iskuja. Galleanin seuraajia, erityisesti Budaa, ep\xc3\xa4iltiin Wall Streetin vuoden 1920 pommi-iskusta, jossa kuoli 38 henkil\xc3\xb6\xc3\xa4 ja loukkaantui vakavasti 143. Vuonna 1927 Galleanisteja ep\xc3\xa4iltiin uusista iskuista._NEWLINE_Goacci ja Recchi pakenivat pian Argentiinaan. Goacci liittyi yhteen argentiinalaisen anarkistin Severino Di Giovannin kanssa. Di Giovannin teloituksen j\xc3\xa4lkeen Goacci karkotettiin Argentiinasta, mutta h\xc3\xa4n palasi toisen maailmansodan j\xc3\xa4lkeen. Buda palasi Italiaan pian Wall Streetin pommi-iskun j\xc3\xa4lkeen. H\xc3\xa4n asui Italiassa kuolemaansa saakka, vuoteen 1963.'